b'\n_START_ARTICLE_\nAlbert Speer\n_START_SECTION_\nBakgrunn og utdanning\n_START_PARAGRAPH_\nSpeer var f\xc3\xb8dt i en velst\xc3\xa5ende familie i Mannheim, if\xc3\xb8lge ham selv var barndommen ulykkelig. Speer begynte sine arkitekturstudier p\xc3\xa5 Universitetet i Karlsruhe, senere skiftet han til Techhnische Universit\xc3\xa4t M\xc3\xbcnchen. I 1925 byttet han igjen - denne gang til Technische Universit\xc3\xa4t Berlin \xe2\x80\x93 hvor han studerte under Heinrich Tessenow, som Speer beundret. \xc3\x85ret etter eksamen i 1927 ble Speer Tessenows assistent, noe som var en stor \xc3\xa6re for en mann p\xc3\xa5 23 \xc3\xa5r. Som Tessenows assistent underviste Speer i noen av hans fag, mens han fortsatte sine egne videreg\xc3\xa5ende studier. I M\xc3\xbcnchen og senere i Berlin innledet Speer et n\xc3\xa6rt og langvarig vennskap med Rudolf Wolters som ogs\xc3\xa5 studerte hos Tessenow.\n_START_SECTION_\nArkitekt for Hitler\n_START_PARAGRAPH_\nSpeer meldte seg inn i det nasjonalsosialistiske arbeiderpartiet NSDAP i 1931. Han begynte \xc3\xa5 arbeide for Hitler fra 1933 etter \xc3\xa5 ha imponert ham med et tegningsutkast til en monumental partim\xc3\xb8te-tribune i N\xc3\xbcrnberg. Bruken av sterke luftvernslys for \xc3\xa5 skape imponerende lyseffekter under det nasjonalsosialistiske partiets store utend\xc3\xb8rs kveldsm\xc3\xb8ter, var Speers id\xc3\xa9. Hitler, som siden ungdommen hadde v\xc3\xa6rt lidenskapelig oppslukt av monumental klassisk arkitektur, m\xc3\xa5 ha tenkt at Speer var den som kunne gj\xc3\xb8re hans enorme byggeplaner til virkelighet. I 1934 utnevnte Hitler den 29-\xc3\xa5rige Speer til stillingen \xc2\xabF\xc3\xb8rerens arkitekt\xc2\xbb. I denne posisjonen fikk han etter den nasjonalsosialistiske maktovertagelsen n\xc3\xa6rmest ubegrensede fullmakter og ressurser innenfor sitt omr\xc3\xa5de. Han ble utnevnt til professor, og som generalinspekt\xc3\xb8r for byggvesenet i Berlin fikk han med sin stab ansvaret for \xc3\xa5 forme nasjonalsosialistiske Tysklands nye arkitektur i samsvar med Hitlers idealer. I 1936 imponerte Speer med \xc2\xablyskatedralen\xc2\xbb ved Olympiaden. De 150 lyskasterne var rettet opp mot himmelen, der blendende hvite s\xc3\xb8yler av lys kunne ses som gjenskinn s\xc3\xa5 langt unna som i Frankfurt am Main \xe2\x80\x93 de hadde en effekt p\xc3\xa5 f\xc3\xb8rti tusen watt._NEWLINE_Som \xc2\xabGeneralbygginspekt\xc3\xb8r for rikshovedstaden Berlin (Germania)\xc2\xbb utarbeidet han sammen med Hitler konkrete planer for omdanne det nye Germania til en verdenshovedstad preget av gigantiske praktbygninger. En enorm kuppelbygning, Volkshalle, skulle st\xc3\xa5 i sentrum. Dette ville enn\xc3\xa5 i dag v\xc3\xa6rt verdens st\xc3\xb8rste bygning, hadde prosjektet blitt realisert. Planen var at den nye hovedstaden skulle st\xc3\xa5 ferdig i 1960. P\xc3\xa5 grunn av krigen ble kun f\xc3\xa5 av byggverkene ferdige, slik som Tempelhof lufthavn og det nye rikskanselliet. Det s\xc3\xa5vidt p\xc3\xa5begynte prosjektet innebar massivt rivningsarbeide gjennom tett befolkete sentrumsstr\xc3\xb8k i Berlin. Senere forskning har avdekket at Speer sto sentralt i tiltakene for \xc3\xa5 deportere byens j\xc3\xb8diske innbyggere med den hensikt \xc3\xa5 skaffe tyskerne som var blitt hjeml\xc3\xb8se p\xc3\xa5 grunn av ombyggingen, nytt husly.\n_START_SECTION_\nRustningsministeren\n_START_PARAGRAPH_\nEtter rustningsminister Fritz Todts d\xc3\xb8d i en flyulykke i 1942, ble Speer utnevnt til hans etterf\xc3\xb8lger, b\xc3\xa5de i regjeringen og som leder av Organisation Todt. De neste \xc3\xa5rene opplevde Tysklands krigsindustri en dramatisk produksjonsvekst som n\xc3\xa5dde toppen s\xc3\xa5 sent som 1944. Det kan hevdes at Speers \xc3\xa5penbare organisasjonstalent og iherdige arbeidsinnsats, hensynsl\xc3\xb8se utnyttelse av tvangsarbeidere og tiltak i krigsindustrien bidro til \xc3\xa5 forlenge andre verdenskrig med omtrent ett \xc3\xa5r. Ved krigens slutt saboterte imidlertid Speer langt p\xc3\xa5 vei Hitlers ordre om \xc3\xa5 \xc3\xb8delegge det som var igjen av tysk infrastruktur. I N\xc3\xbcrnbergprosessen hevdet han at han p\xc3\xa5 dette tidspunktet planla \xc3\xa5 drepe Hitler med gass via f\xc3\xb8rerbunkerens luftekanaler, men at planen mislykkes da luftekanalene kort tid etter ble sikret.\n_START_SECTION_\nSpeers forhold til Hitler\n_START_PARAGRAPH_\nHistorikere har interessert seg for forholdet mellom Speer og Hitler. Det har blitt hevdet at hvis Hitler hadde en n\xc3\xa6r venn s\xc3\xa5 m\xc3\xa5 det ha v\xc3\xa6rt Speer. De omgikkes ofte privat n\xc3\xa5r Hitler oppholdt seg i Obersalzberg n\xc3\xa6r Berchtesgaden. Speers hus l\xc3\xa5 kun noen hundre meter fra Berghof og Speer med familie var ofte gjester p\xc3\xa5 Berghof. Fru Speer og Eva Braun var n\xc3\xa6re venninner. Gjennom Speer dyrket Hitler sine gigantomane arkitektoniske visjoner. Hitler ble helt oppslukt av en modell av det nye Berlin/Germania som Speer ga ham som bursdagspresang. Byggeplanleggingen med Speer fungerte trolig som en kj\xc3\xa6rkommen virkelighetsflukt fra de voksende problemene med krigen._NEWLINE_Speer visste muligens noe om det forest\xc3\xa5ende 20. juli-attentatet p\xc3\xa5 Hitler, men unngikk \xc3\xa5 bli innblandet og forble lojal helt til slutten. Med stor fare for eget liv fl\xc3\xb8y han inn i det omringede Berlin sentrum og m\xc3\xb8tte Hitler i F\xc3\xb8rerbunkeren kun f\xc3\xa5 dager f\xc3\xb8r Hitler begikk selvmord. I senere intervjuer tok Speer alltid avstand fra det nasjonalsosialistiske regimets forbrytelser. I sin dagbok fra fengselsoppholdet i Spandau, skriver Speer: \xc2\xabB\xc3\xa5de objektivt og f\xc3\xb8lelsesmessig sto jeg ham [Hitler] n\xc3\xa6r nok, og samtidig var min bakgrunn og oppdragelse s\xc3\xa5 vidt forskjellig fra hans at jeg \xe2\x80\x93 riktignok altfor sent \xe2\x80\x93 ble klar over det fremmedartede, uhyggelige og onde i hans vesen.\xc2\xbb\n_START_SECTION_\nEtter krigen\n_START_PARAGRAPH_\nUnder N\xc3\xbcrnberg-prosessen ble Speer d\xc3\xb8mt til 20 \xc3\xa5rs fengsel for sin bruk av slavearbeidere i krigsindustrien. Under rettssaken uttrykte han anger over \xc3\xa5 ha tilh\xc3\xb8rt det tredje rikets ledelse, og han tok avstand fra regimets forbrytelser, samtidig som han nektet for \xc3\xa5 ha hatt kjennskap til dem. Han nektet for kjennskap til utryddelsen av j\xc3\xb8dene. Denne opptreden, trolig ogs\xc3\xa5 i kombinasjon med et sjarmerende og tillitvekkende vesen, medvirket til at han ble d\xc3\xb8mt mildere enn det han ellers ville ha risikert. Den sovjetiske dommeren var imidlertid mindre opptatt av hva Speer sa enn hva han faktisk hadde gjort, og stemte for \xc3\xa5 d\xc3\xb8mme ham til d\xc3\xb8den._NEWLINE_Han ble overf\xc3\xb8rt til Spandau-fengselet i 1947 for \xc3\xa5 sone dommen. Tross et l\xc3\xb8fte innledningsvis om \xc3\xa5 vise sin skyldf\xc3\xb8lelse ved \xc3\xa5 avst\xc3\xa5 fra \xc3\xa5 s\xc3\xb8ke ben\xc3\xa5dning, fikk han senere startet en kampanje for \xc3\xa5 bli l\xc3\xb8slatt f\xc3\xb8r tiden. Denne mislyktes, og han ble f\xc3\xb8rst l\xc3\xb8slatt midnatt 1. oktober 1966, p\xc3\xa5 dagen 20 \xc3\xa5r etter at han fikk fengselsdommen._NEWLINE_I et brev til H\xc3\xa9l\xc3\xa8ne Jeanty, enken etter en belgisk motstandsmann, innr\xc3\xb8mmet Speer at han hadde v\xc3\xa6rt tilstede ved Himmlers tale i Posen 4. og 6. oktober 1943 der det gikk klart frem at regimet var i ferd med \xc3\xa5 utrydde j\xc3\xb8dene. Under rettssaken hevdet Speer at han ikke var tilstede under Himmlers tale, noe som trolig medvirket til at han unngikk d\xc3\xb8dsstraff. I selvbiografien fra 1969 og i intervjuer etter krigen nektet han for kjennskap til j\xc3\xb8denes skjebne. I september 1942 var Speer involvert i utvidelsen av brakkeanleggene i Auschwitz i forbindelse med Ostwanderung (naziregimets omskriving av deportasjonen av j\xc3\xb8dene). Han skj\xc3\xb8v fra seg ansvaret for bruk av millioner slavearbeidere i rustningsindustrien, inkludert i Mittelbau-Dora.\n_START_SECTION_\nEtter soningen\n_START_PARAGRAPH_\nEtter l\xc3\xb8slatelsen vurderte Speer \xc3\xa5 vende tilbake til arkitektbransjen, men han kom frem til at han hadde v\xc3\xa6rt for lenge borte fra arkitektgjerningen; han var ikke faglig oppdatert. Speer forstod dessuten at han ville forbli assosiert med de store byggeprosjektene fra det tredje riket og at det derfor ville bli vanskelig \xc3\xa5 fremst\xc3\xa5 som en troverdig moderne arkitekt. I stedet gjorde han karriere av \xc3\xa5 v\xc3\xa6re det tredje rikets innsidevitne. Speer fremstilte seg selv som urettmessig d\xc3\xb8mt i N\xc3\xbcrnberg fordi han, if\xc3\xb8lge seg selv, ikke hadde kjent til Hitler-regimets m\xc3\xb8rkere sider. Hans offentlige avstandtagen fra den nasjonalsosialistiske tiden gjorde at han for mange tyskere fremstod som et slags moralsk alibi. Speer ble illustrasjonen p\xc3\xa5 forestillingen om at de mange som hadde fulgt Hitler ikke selv hadde skyld i regimets forbrytelser, men snarere var ofre for en folkeforf\xc3\xb8rer. Speer ble en etterspurt mann for massemedia, og skrev selv tre bestselgende b\xc3\xb8ker med temaer fra sin fortid. Under et bes\xc3\xb8k i Norge i 1980 ble han intervjuet av NRK (Olav Gran-Olsson). Han d\xc3\xb8de plutselig i 1981 under et kort opphold i London, hvor han samme dag var blitt intervjuet av BBC.\n_START_SECTION_\nBeskyldninger om \xc2\xabselviscenesettelse\xc2\xbb\n_START_PARAGRAPH_\nSpeers image som den uskyldige, velmenende idealist, begynte \xc3\xa5 sl\xc3\xa5 sprekker allerede \xc3\xa5ret etter, da den tyske historieforskeren Matthias Schmidt utga en bok der han dokumenterte at Speers \xc2\xabselviscenesettelse\xc2\xbb under selve rettssaken og i \xc3\xa5rene etter hans l\xc3\xb8slatelse ikke bygget p\xc3\xa5 faktiske forhold, men at Speer derimot var en av de drivende kreftene bak utnyttelsen av \xc2\xabmindreverdige\xc2\xbb slavearbeidere i den tyske krigsindustrien. Samtidig viser Schmidts bok at Speer, stikk i strid med sine egne p\xc3\xa5stander, hadde meget god innsikt i forholdene i og omkring tyske konsentrasjonsleirer, og at han flere ganger bebreidet SS for ikke \xc3\xa5 g\xc3\xa5 hardt nok frem overfor de innsatte. Speer hadde brukt sitt siste leve\xc3\xa5r p\xc3\xa5 \xc3\xa5 pr\xc3\xb8ve \xc3\xa5 forhindre at denne informasjonen ble offentliggjort. Imidlertid er det stadig uvisst hvorvidt Speer kjente til j\xc3\xb8deutryddelsene. Selv om han kanskje ikke kjente detaljene, er det sannsynlig at Speer med sitt intellekt og sin posisjon som en det nasjonalsosialistiske Tysklands mest sentrale maktpersoner, m\xc3\xa5 ha undret seg over hva som egentlig foregikk._NEWLINE_I sin omfattende biografi fra 2017 forsterker og utdyper den tyske historikeren Magnus Brechtken p\xc3\xa5standene om at Speer i h\xc3\xb8y grad hadde iscenesatt en revisjonistisk fremstilling av sitt virke under annen verdenskrig. Brechtken avviste p\xc3\xa5standen om at Speer i februar 1945 skulle ha v\xc3\xa6rt i planer om attentat mot Hitler. En utstilling i N\xc3\xbcrnberg samme \xc3\xa5r var viet kontrasten mellom Speers reelle holdninger og handlinger under krigen og historieoppfatningen som ble dannet i den senere forbundsrepublikken._NEWLINE_I 1971 bes\xc3\xb8kte han Norge. Dette medf\xc3\xb8rte en heftig debatt da dette ble kjent, riktignok etter at han hadde forlatt landet._NEWLINE_Speer ble begravet i Heidelberg i Tyskland.'